Polisiemanne hou glo gekaapte karArgieffoto: SAPD Twee Gautengse polisiebeamptes moet Vrydag in die hof verskyn nadat hulle glo ŉ gekaapte motor waarop hulle beslag gelê het, gehou het. Lt. Kay Makhubela, provinsiale polisiewoordvoerder, het aan Maroela Media bevestig die beamptes is Woensdagaand in Tembisa, tussen Pretoria en Johannesburg, in hegtenis geneem. Hulle is albei konstabels van die Tembisa-polisie. “Die beamptes het Saterdag die motor tydens ŉ stop-en-deursoek-operasie van die pad afgetrek,” het Makhubela gesê. “Die bestuurder het weggehardloop en dit is daarna vasgestel dat die motor vroeër die naweek in Daveyton gekaap is. Die beamptes het egter na bewering nie die motor ingehandig nie, hulle het dit gehou.” ŉ Maatskappy wat voertuie opspoor, het die voertuig by een van die konstabels se huise gevind waarna hulle in hegtenis geneem is. Die twee beamptes moet Vrydag in die Tembisa-landdroshof verskyn op aanklagte van die besit van ŉ gekaapte voertuig. Die polisie is nog op soek na die bestuurder wat weggehardloop het.